2.3

Il-gwida tiddeskrivi b’mod mill-iktar issemplifikat il-korpi benefiċjarji li ġejjin: 2.3.1 Il-Fondazzjoni IFRS, il-Fondazzjoni għall-Standards Internazzjonali għall-Irrappurtar Finanzjarju (International Financial Reporting Standards Foundation), li ħadet post dik li kienet tissejjaħ l-IASCF, (il-Fondazzjoni tal-Kumitat tal-Istandards Internazzjonali tal-Kontabilità (International Accounting Standards Committee Foundation); u tirrapreżenta l-korp, fuq livell globali, li flimkien mal-IFRIC, ifassal il-prinċipji tal-kontabilità għall-preparazzjoni tad-dikjarazzjonijiet finanzjarji ta’ kumpaniji elenkati fl-UE Dawn il-prinċipji ġew inkorporati fil-liġi tal-Unjoni. L-entitatjiet tekniċi l-IASB, u l-Kumitat tal-Interpretazzjoni tal-IFRS jiddependu mill-Fondazzjoni IFRS. It-tmexxija hija r-responsabbiltà ta’ serje ta’ entitajiet li diffiċli tesprimi l-fehma dwar il-funzjonijiet tagħhom: minbarra l-Bord, hemm il-Bord tal-Monitoraġġ, Kunsill ta’ Konsultazzjoni dwar l-Istandards (Standards Advisory Committee) u l-Kumitat tas-Sorveljanza tal-Proċess Dovut (Due Process Oversight Committee). 2.3.1.1 Il-Kummissjoni tirrikonoxxi r-rwol ewlieni tal-IFRS, bħala awtorità dinjija tal-istandards, u tirrakkomanda li tkompli l-appoġġ diġà miftiehem mal-IASCF bi skema ta’ finanzjament stabbli. Uħud mill-Istati Membri diġà qed jipparteċipaw fil-pjan, min-naħa tagħha l-UE ffinanzjat 17 % tal-ispejjeż fl-2011. 2.3.2 L-EFRAG, il-Grupp Konsultattiv Ewropew għar-Rappurtar Finanzjarju (European Financial Reporting Advisory Group) huwa l-konsulent tekniku tal-Kummisjoni dwar ir-rappurtaġġ finanzjarju. Din hi organizzazzjoni privata, imwaqqfa fl-2001, li oriġinarjament kienet ikkontrollata b’mod proporzjonali skont il-kontribuzzjoni finanzjarja tal-parteċipanti, fosthom il-Kummissjoni. Mill-2008, l-istruttura inbidlet, biex tirrifletti aħjar ir-rwol politiku pubbliku li ħadet l-EFRAG biż-żmien, bħala pjattaforma ta’ espressjoni tal-vuċi tal-Ewropa fil-qasam tal-kontabilità. Waqt li r-rappreżentanza u d-dritt tal-vot jibqgħu dejjem f’idejn l-entitatjiet ta’ tmexxija, l-Assemblea Ġenerali u l-Bord Superviżorju, issa hija assigurata governanza aħjar permezz tal-Kumitat għall-Ippjanar u għar-Riżorsi (PRC – Planning and Resource Committee), u fuq kollox minn Bord Superviżorju msaħħaħ ta’ 17-il persuna, rappreżentanti tal-partijiet interessati, min iħejji l-bilanċi, u tal-entitatjiet finanzjarji, minbarra erba’ esperti tal-politiki pubbliċi nominati mill-Kummissjoni. 2.3.2.1 Skont il-Kummissjoni, l-EFRAG teħtieġ finanzjamenti solidi u għal tul ta’ żmien, biex iżżomm il-kredibbiltà u l-indipendenza tagħha; ħafna Stati Membri kbar jipparteċipaw direttament fl-appoġġ tagħha. Il-Kummissjoni tikkofinanzja l-EFRAG għan-nom tal-Istati Membri ż-żgħar. 2.3.3 Il-PIOB, il-Bord tas-Sorveljanza tal-Interess Pubbliku hija Fondazzjoni Spanjola bbażata Madrid. Minkejja l-forma privata tagħha, hija entità ta’ awtorità u importanza għolja, li tiggarantixxi r-rispett tal-proċeduri, tas-sorveljanza u tat-trasparenza tal-prinċipji tal-awditjar internazzjonali, deċiżi mill-IFAC, il-Federazzjoni Internazzjonali tal-Kontabilisti (International Federation of Accountants), organizzazzjoni privata li tirrapreżenta l-kontabilisti u l-awdituri fuq livell dinji. L-imsieħba prinċipali huma l-Grupp ta’ Monitoraġġ (GM) u l-IFAC stess, il-GM jirrapreżenta l-awtorità ta’ regolamentazzjoni u l-istituzzjonijiet internazzjonali fl-ogħla livell (1). Il-PIOB jitmexxa minn għaxar membri, tnejn minnhom nominati mill-Kummissjoni. 2.3.3.1 Id-Deċiżjoni tal-2009 tat fondi lill-PIOB li, fl-2011, ammonta għal 22 % tal-ispejjeż eliġibbli; il-Kummissjoni taħdem mill-qrib ma’ dan il-korp u kkontribwixxiet ukoll għat-taħriġ tal-persunal tiegħu, dwar il-baġit tal-UE. Minbarra hekk, jidher li l-istruttura tan-netwerks tal-finanzjaturi għandha tkun irreveduta: minbarra l-Kummissjoni, l-IFAC biss jikkontribwixxi bi 78 % biex ikopri l-bqija tal-ispejjeż. Il-Kummissjoni qed taħdem biex “tiddiversifika” l-finanzjamenti, sabiex issaħħaħ l-indipendenza tal-PIOB fir-rigward tal-IFAC: minbarra l-kontribuzzjonijiet imwiegħda għall-2013 minn ix istituzzjonijiet internazzjonali, għaddejja kampanja biex jinkisbu kontribuzzjonijiet minn donaturi mid-dinja kollha, immexxija minn Task Force apposta.